02014R0427 — ET — 14.03.2018 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B KOMISJONI RAKENDUSMÄÄRUS (EL) nr 427/2014, 25. aprill 2014, millega kehtestatakse väikeste tarbesõidukite vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EL) nr 510/2011 (EMPs kohaldatav tekst) (ELT L 125 26.4.2014, lk 57)

Muudetud:









▼B

KOMISJONI RAKENDUSMÄÄRUS (EL) nr 427/2014,

25. aprill 2014,

millega kehtestatakse väikeste tarbesõidukite vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EL) nr 510/2011

(EMPs kohaldatav tekst)







Artikkel 1

Reguleerimisese

Käesolevas määruses kehtestatakse väikeste tarbesõidukite vähese CO2-heitega uuenduslike tehnoloogiate heakskiitmise ja sertifitseerimise taotlemise ja hindamise menetlus vastavalt määruse (EL) nr 510/2011 artiklile 12.

Artikkel 2

Reguleerimisala

1. Uuendusliku tehnoloogia tingimustele ei vasta ükski järgmiste meetmete alla kuuluv tehnoloogia:

a) kliimaseadmete tõhususe suurendamine;

b) määruse (EÜ) nr 661/2009 reguleerimisalasse kuuluvad rehvirõhu seire süsteemid;

c) määruse (EÜ) nr 661/2009 ja määruse (EÜ) nr 1222/2009 reguleerimisalasse kuuluv rehvide veeretakistus;

d) määruse (EÜ) nr 661/2009 reguleerimisalasse kuuluvad käiguvahetuse näidikud;

e) biokütuste kasutamine.

▼M1

2. Tehnoloogia kohta võib käesoleva määruse kohaselt esitada taotluse uuendusliku tehnoloogia heakskiitmiseks ökoinnovatsioonina, kui on täidetud järgmised tingimused:

a) 31. detsembriks 2019 esitatud taotluste puhul on seda kasutatud 3 % või vähemal määral 2009. aastal registreeritud uute väikeste tarbesõidukite puhul või 1. jaanuariks 2020 esitatud taotluste puhul on seda kasutatud 3 % või vähemal määral aastal n – 4 registreeritud uute väikeste tarbesõidukite puhul, kusjuures n on taotlemise aasta;

▼B

b) see on seotud sõiduki tõhusa toimimisega olemuslikult seotud elementidega ja vastab direktiivile 2007/46/EÜ.

3. Komplektsete sõidukite korral võetakse artikli 11 kohasel CO2-heite sertifitseerimisel arvesse ainult selliseid ökoinnovatsioone, mida on rakendatud baassõidukis, mis on EÜ tüübikinnituse saanud mittekomplektse sõidukina.

▼M1

4. Taotluse esitamisel uuendusliku tehnoloogia heakskiitmiseks ökoinnovatsioonina võib lähtuda järgmistest standardsetest katsemeetoditest vastavalt järgmisele:

a) kuni 31. detsembrini 2019 uuest Euroopa sõidutsüklist (NEDC), mis on esitatud määruse (EÜ) nr 692/2008 XII lisas;

b) alates 14. märtsist 2018 kergsõidukite ülemaailmsest ühtlustatud katsemenetlusest (WLTP), mis on esitatud komisjoni määruses (EL) 2017/1151 ( 1 ).

▼B

Artikkel 3

Mõisted

Käesolevas määruses kasutatakse järgmisi mõisteid:

1) „uuenduslik tehnoloogia” — tehnoloogia või samalaadsete tehniliste omaduste või tunnustega tehnoloogiate kogum (uuenduslik tehnoloogiapakett), mille puhul saab ühte katsemeetodit kasutades näidata CO2-heite vähenemist ja mille puhul iga kogumi koostisosaks olev üksik tehnoloogia kuulub artikli 2 reguleerimisalasse;

2) „tarnija” — uuendusliku tehnoloogia tootja, kes vastutab toodangu vastavuse tagamise eest, või tema volitatud esindaja liidus või importija;

▼M1

3) „taotleja” — tootja või tarnija või tootjate või tarnijate rühm, kes esitab taotluse uuendusliku tehnoloogia ökoinnovatsioonina heakskiitmiseks;

▼B

4) „ökoinnovatsioon” — uuenduslik tehnoloogia, millele on lisatud käesoleva määruse kohaselt komisjoni poolt heaks kiidetud katsemetoodika;

5) „sõltumatu ja sertifitseeritud asutus” — A- või B-kategooria tehniline teenistus, millele on osutatud direktiivi 2007/46/EÜ artikli 41 lõike 3 punktides a ja b ning mis vastab nimetatud direktiivi artiklis 42 esitatud nõuetele, välja arvatud nimetatud direktiivi artikli 41 lõike 6 kohaselt määratud tehnilised teenistused;

▼M1

6) „nõude esitaja” — tootja või tarnija või tootjate või tarnijate rühm, kes esitab nõude muuta otsust uuendusliku tehnoloogia ökoinnovatsioonina heakskiitmise kohta.

Artikkel 4

Taotlus uuendusliku tehnoloogia heakskiitmiseks ökoinnovatsioonina

▼B

1. Uuendusliku tehnoloogia ökoinnovatsioonina heakskiitmise taotlus tuleb esitada komisjonile kirjalikult. Taotlus ja kõik seda täiendavad dokumendid tuleb esitada ka elektronpostiga või elektroonilisel andmekandjal või laadida üles komisjoni hallatavasse serverisse. Kirjalikus avalduses tuleb esitada täiendavate dokumentide loetelu.

▼M1

2. Uuendusliku tehnoloogia ökoinnovatsioonina heakskiitmise taotlusele tuleb lisada:

▼B

a) taotleja kontaktandmed;

b) uuendusliku tehnoloogia kirjeldus ja kirjeldus, mil viisil seda sõiduki puhul on kasutatud, sealhulgas tõendid, et tehnoloogia kuulub artiklis 2 määratletud reguleerimisalasse;

c) kokkuvõtlik kirjeldus uuendusliku tehnoloogia kohta, sealhulgas andmed, mis kinnitavad, et artikli 2 lõikes 2 sätestatud tingimused on täidetud, ja käesoleva lõike punktis e osutatud katsemetoodika kohta, mis komisjonile taotluse esitamisel avalikustada tuleb;

d) prognoos sõidukite kohta, mille puhul saab või kavatsetakse kasutada uuenduslikku tehnoloogiat, ja nende sõidukite CO2-heite hinnanguline vähenemine, mis on saavutatud uuendusliku tehnoloogia kasutamise tulemusena;

▼M1

e) metoodika, millega tõendatakse uuendusliku tehnoloogia kasutamise tulemusena saavutatud CO2-heite vähenemist, ja koos sellega viide kohaldatavale standardsele katsemeetodile kooskõlas artikli 2 lõikega 4 või, kui komisjon on selle metoodika juba heaks kiitnud, viide heakskiidetud metoodikale;

▼M1

ea) vajaduse korral ja lisaks punktis e osutatud metoodikale lihtsustatud meetod CO2-heite sertifitseeritava vähenemise hindamiseks või CO2-heite eelnevalt kindlaksmääratud vähenemise väärtused, mida tuleb kasutada kõigi kõnealuse uuendusliku tehnoloogiaga varustatud sõidukite sertifitseerimisel;

▼B

f) tõendid, mis kinnitavad, et

▼M1

i) uuendusliku tehnoloogia abil saavutatud heite vähenemine, mis on kindlaks tehtud kooskõlas punktiga e või vajaduse korral punktiga ea, vastab artikli 9 lõikes 1 täpsustatud asjakohasele miinimummäärale, võttes arvesse tehnoloogia vananemist aja jooksul;

ii) uuendusliku tehnoloogia abil saavutatud CO2-heite vähenemine ei kuulu määruse (EL) nr 510/2011 artikli 12 lõike 2 punktis c osutatud CO2-mõõtmise standardsesse katsemeetodisse või kuulub sellesse ainult osaliselt, nagu on määratletud käesoleva määruse artikli 2 lõikes 4;

▼B

iii) taotleja vastutab uuendusliku tehnoloogia abil saavutatud CO2-heite vähendamise eest, nagu on määratletud artikli 9 lõikes 3;

▼M1

iv) käesoleva artikli punkti ea puhul on sõidukile sertifitseerimisel omistatav CO2-heite vähenemise väärtus (mille hindamiseks kasutatakse punktis ea osutatud lihtsustatud hindamismeetodit või CO2-heite eelnevalt kindlaksmääratud vähenemise väärtusi) väiksem uuendusliku tehnoloogiaga saavutatud heitkoguste vähenemisest, mis on kindlaks tehtud punktis e osutatud katsemeetodi abil, või sellega võrdne, võttes arvesse võimalikku koostoimet muude heakskiidetud ökoinnovatsiooniliste lahendustega;

▼B

g) sõltumatu ja sertifitseeritud asutuse kontrollaruanne, nagu on määratletud artiklis 7.

▼M1

Artikkel 5

Kontrollalus ja ökoinnovatsioon

▼B

1. Artiklis 8 osutatud CO2-heite näitamise jaoks määrab taotleja:

▼M1

a) ökoinnovatiivse sõiduki, mille puhul tuleb kasutada uuenduslikku tehnoloogiat, või kui see on asjakohane, uuendusliku tehnoloogia eraldiseisva komponendina;

b) kontrollsõiduki, mille puhul uuenduslikku tehnoloogiat ei kasutata, aga mis igas muus osas on identne ökoinnovatiivse sõidukiga, või kui see on asjakohane, kontrolltehnoloogia eraldiseisva komponendina.

▼B

2. Mittekomplektse sõiduki korral kasutatud uuendusliku tehnoloogia korral kajastab lõikes 1 viidatud kontrollsõiduk ökoinnovatiivse sõiduki komplekteerituse astet.

▼M1

3. Kui taotleja arvab, et artiklites 8 ja 9 osutatud teavet saab esitada muude kui käesoleva artikli lõikes 1 osutatud vahenditega, tuleb uuendusliku tehnoloogia ökoinnovatsioonina heakskiitmise taotluses esitada seda järeldust põhjendavad vajalikud andmed ja samaväärseid tulemusi andev metoodika.

▼M1

4. Kui uuendusliku tehnoloogia ökoinnovatsioonina heakskiitmise taotluse esitamisel lähtutakse WLTP-st, nagu on osutatud artikli 2 lõike 4 punktis b, kuulub kontrollsõiduk interpolatsioonitüüpkonda või sõidutakistusmaatriksi tüüpkonda, mis kujutab endast kõige raskemat juhtumit ökoinnovatsioonist tuleneva CO2-heite vähenemise näitamiseks.

Määruse (EL) 2017/1151 XXI lisa 6. all-lisa punkti 1.2.3.1 teises lõigus või 7. all-lisa punktis 3.2.3.1 esitatud juhtudel on kontrollsõidukiks katsesõiduk H.

Kontrollsõiduki valikut tuleb toetada kindlate ja sõltumatute statistiliste tõenditega, mille alusel saab esitada kontrollitavaid eeldusi kontrollsõiduki asjakohasuse ja representatiivsuse kohta.

▼B

Artikkel 6

Katsemetoodika

1. Artikli 4 lõike 2 punktis e osutatud katsemetoodika peab andma kontrollitavaid, korratavaid ja võrreldavaid tulemusi. Katsemetoodika peab suutma realistlikult tõestada uuendusliku tehnoloogia kasutamisest saadavat tugeva statistilise tähtsusega kasu CO2-heite vähendamisel ja võtma vajaduse korral arvesse koostoimet muude ökoinnovatsioonimeetmetega.

2. Komisjon avaldab lõikes 1 osutatud nõuetele vastavate erinevate võimalike uuenduslike tehnoloogiate katsetamise metoodikate koostamise juhised.

Artikkel 7

Kontrolliaruanne

1. Artikli 4 lõike 2 punktis g osutatud kontrolliaruande koostab sõltumatu ja sertifitseeritud asutus, mis ei ole taotluse esitanud ettevõtte osa ega muul viisil selle üksusega seotud.

▼M1

1a. Kui taotleja on tootjate või tarnijate rühm, kohaldatakse järgmisi tingimusi:

a) sõltumatu ja sertifitseeritud asutus teeb lõike 2 punktides a–e osutatud tegevused iga taotlejate rühma liikme suhtes, kui see on asjakohane, olenevalt uuendusliku tehnoloogia ökoinnovatsioonina heakskiitmise taotluse sisust.

b) kui see on vajalik konfidentsiaalsuse või konkurentsi huvides, võivad taotlejate rühma liikmed esitada mitu kontrolliaruannet sama taotlust toetavate erinevate andmekogude kohta.

▼B

2. Kontrolliaruande jaoks peab sõltumatu ja sertifitseeritud asutus

a) kontrollima, kas artikli 2 lõikes 2 täpsustatud tingimustele vastamise kriteeriumid on täidetud;

b) kontrollima, kas artikli 4 lõike 2 punkti f kohaselt esitatud teave vastab artiklis 9 sätestatud kriteeriumidele;

c) kontrollima, kas artikli 4 lõike 2 punktis e osutatud katsemetoodika on piisav artikli 4 lõike 2 punktis d osutatud vastavate sõidukite uuendusliku tehnoloogia abil saavutatud CO2-heite vähenemise sertifitseerimiseks ja vastab artikli 6 lõikes 1 määratletud miinimumnõuetele;

▼M1

ca) kontrollima, et artikli 4 lõike 2 punktis ea osutatud lihtsustatud hindamismeetod või eelnevalt kindlaksmääratud CO2-heite vähenemise väärtused on asjakohased artikli 4 lõike 2 punktis d osutatud asjakohaste sõidukite CO2-heite vähenemise sertifitseerimiseks ja vastavad artikli 4 lõike 2 punkti f alapunktis iv sätestatud nõuetele;

▼B

d) kontrollima, kas uuenduslik tehnoloogia on vastavuses sõiduki tüübikinnituses määratletud asjakohaste nõuetega;

e) kinnitama, et ta vastab käesoleva artikli lõikes 1 määratletud nõudele.

▼M1

Punktide c ja ca kohaldamisel esitab sõltumatu ja sertifitseeritud asutus kontrollimiseks koostatud katseprotokollid.

3. CO2-heite vähenemise sertifitseerimiseks vastavalt artiklile 11 peab sõltumatu ja sertifitseeritud asutus tootja nõudmisel koostama aruande ühe sõidukitüübi, -variandi või -mudeli puhul kasutatud mitme ökoinnovatsiooni vahelise koostoime kohta ja vajaduse korral interpolatsioonitüüpkonna kohta.

▼B

Aruandes tuleb täpselt ära näidata eri ökoinnovatsioonide kasutamise abil saavutatud CO2-heite vähenemine, võttes arvesse koostoime mõju.

▼M1 —————

▼B

Artikkel 8

CO2-heite näitamine

1. Artikli 4 lõike 2 punkti d kohaselt näidatakse üksikuid sõidukeid esindavate sõidukite puhul järgmist CO2-heidet:

▼M1

a) kontrollsõiduki CO2-heide ja töötava uuendusliku tehnoloogiaga ökoinnovatiivse sõiduki CO2-heide, kasutades artikli 4 lõike 2 punktis e osutatud metoodikat või vajaduse korral sama artikli punktis ea osutatud lihtsustatud metoodikat;

b) kontrollsõiduki CO2-heide ja töötava uuendusliku tehnoloogiaga ökoinnovatiivse sõiduki CO2-heide, kasutades artikli 2 lõike 4 punktis a või b osutatud standardset katsemeetodit.

▼B

CO2-heite näitamine vastavalt esimese lõigu punktidele a ja b toimub kõikide katsete jaoks ühesugustes katsetingimustes.

2. Üksiku sõiduki kogu CO2-heite vähenemiseks loetakse vahe lõike 1 esimese lõigu punkti a kohaselt näidatud heitkoguste vahel.

Kui lõike 1 esimese lõigu punkti b kohaselt näidatud heitkoguste vahel on vahe, tuleb see vahe lahutada lõike 1 esimese lõigu punkti a kohaselt näidatud kogu CO2-heite vähenemisest.

▼M1

Kui taotlus uuendusliku tehnoloogia heakskiitmiseks ökoinnovatsioonina on esitatud lähtudes artikli 2 lõike 4 punktist b, tuleb CO2-heite vähenemise kindlaksmääramiseks hinnata ja kvantifitseerida mõõtemääramatus. Kvantifitseeritud mõõtemääramatus lahutatakse kogu CO2-heite vähenemisest.

3. Kui CO2-heite eelnevalt kindlaksmääratud vähenemise väärtused esitatakse kooskõlas artikli 4 lõike 2 punktiga ea, tuleb need väärtused kehtestada madalamal tasemel kui on lõike 2 kohaselt kindlaks määratud kogu CO2-heite vähenemine, või sellega võrdsel tasemel.

▼B

Artikkel 9

Tingimustele vastavuse kriteeriumid

▼M1

1. Uuendusliku tehnoloogia abil kooskõlas artikli 8 lõikega 2 saavutatav vähenemise miinimummäär peab olema:

a) 1 g CO2/km, kui taotluse esitamisel lähtutakse artikli 2 lõike 4 punktist a;

b) 0,5 g CO2/km, kui taotluse esitamisel lähtutakse artikli 2 lõike 4 punktist b.

▼B

2. Kui uuendusliku tehnoloogia kasutamise abil saavutatud vähenemine ei hõlma ►M1 standardse katsemeetodi ◄ alusel näidatud vähenemist vastavalt artikli 8 lõikele 2, loetakse uuenduslik tehnoloogia või uuenduslik tehnoloogiapakett ►M1 standardsesse katsemeetodisse ◄ mittekuuluvaks.

3. Artikli 4 lõike 2 punktis b osutatud uuendusliku tehnoloogia tehnilises kirjelduses tuleb esitada vajalikud andmed, mis näitavad, et tehnoloogia CO2-heidet vähendav toime ei sõltu taotleja kontrolli alt väljas olevatest sätetest või valikutest.

Kui kirjeldus põhineb eeldustel, peavad need eeldused olema kontrollitavad ning põhinema neid ja nende kogu liidus rakendatavust toetavatel tugevatel ja sõltumatutel statistilistel tõenditel.

▼M1

Artikkel 10

Uuendusliku tehnoloogia ökoinnovatsioonina heakskiitmise taotluse hindamine

▼B

1. Pärast taotluse kättesaamist avalikustab komisjon uuendusliku tehnoloogia kokkuvõtliku kirjelduse ja artikli 4 lõike 2 punktis c osutatud katsemetoodika.

2. Komisjon hindab taotlust ja kui ei esitata vastuväiteid tehnoloogia tingimustele vastavuse või katsemetoodika sobivuse kohta, kiidab üheksa kuu jooksul pärast täieliku taotluse kättesaamist uuendusliku tehnoloogia ökoinnovatsioonina koos katsemetoodikaga heaks.

Uuendusliku tehnoloogia ökoinnovatsioonina heakskiitmise otsuses määratletakse käesoleva määruse artikli 11 kohaseks CO2-heite vähenemise sertifitseerimiseks vajalik teave, mille suhtes kohaldatakse dokumentidele juurdepääsu erandeid, mis on sätestatud määruses (EÜ) nr 1049/2001.

3. Komisjon võib nõuda soovitatud katsemetoodika kohandamist või nõuda taotleja soovitu asemel mõne muu heakskiidetud katsemetoodika kasutamist. Taotlejale antakse nõu soovitatud kohandamise või katsemetoodika valiku suhtes.

4. Hindamisperioodi võib pikendada viie kuu võrra, kui komisjon leiab, et uuendusliku tehnoloogia ja selle juurde kuuluva katsemetoodika keerukuse või taotluse ulatuse ja sisu tõttu ei ole taotlust võimalik üheksakuulise hindamisperioodi jooksul nõuetekohaselt hinnata.

Kui hindamisperioodi tuleb pikendada, teavitab komisjon taotlejat sellest 40 päeva jooksul pärast taotluse kättesaamist.

Artikkel 11

Ökoinnovatsiooni kasutamisega saavutatud CO2-heite vähenemise sertifitseerimine

1. Tootja, kes soovib saada tulu oma CO2-eriheite keskmise taseme vähendamisest, et jõuda oma eriheite sihttasemeni ökoinnovatsiooni kasutamisega saavutatud CO2-heite vähenemise abil, peab esitama direktiivi 2007/46/EÜ tähenduses heakskiitu andvale asutusele taotluse ELi tüübikinnituse saamiseks komplektsele või mittekomplektsele sõidukile, mille puhul on rakendatud ökoinnovatsiooni. Lisaks direktiivi 2007/46/EÜ artiklis 6 määratletud vajalikku teavet andvatele dokumentidele tuleb sertifikaadi taotluses viidata komisjoni otsusele kiita ökoinnovatsioon heaks vastavalt käesoleva määruse artikli 10 lõikele 2.

▼M1

2. Ökoinnovatsiooni kasutamisega saavutatud CO2-heite sertifitseeritud vähenemist, mida on tõendatud kooskõlas vastava otsusega, millega uuenduslik tehnoloogia kiideti heaks ökoinnovatsioonina, tuleb eraldi täpsustada nii tüübikinnituse dokumentides kui ka direktiivi 2007/46/EÜ kohases vastavustunnistuses, lähtudes katsetest, mille tehnilised teenistused on sooritanud heakskiidetud katsemetoodika abil vastavalt nimetatud direktiivi artiklile 11.

Vastavalt heakskiitmise otsuse nõuetele lahutatakse artikli 8 lõikes 2 osutatud kvantifitseeritud mõõtemääramatus kogu sertifitseeritavast CO2-heite vähenemisest. Kui mingi kindla sõidukitüübi, -variandi, -mudeli või, kui see on asjakohane, interpolatsioonitüüpkonna ökoinnovatsiooni abil saavutatud CO2-heite vähenemine on väiksem kui artikli 9 lõikes 1 määratletud asjakohane miinimummäär, siis sellist vähenemist ei sertifitseerita.

Juhul kui artikli 4 lõike 2 punkti ea kohaselt kindlaks tehtud eelnevalt kindlaksmääratud CO2-heite vähenemise väärtused on heakskiitvas otsuses määratletud, võib asjakohase eelnevalt kindlaksmääratud CO2-heite vähenemise väärtuse kanda kohe tüübikinnituse dokumenti, tingimusel et tüübikinnitusasutus on pädev kinnitama, et sõiduk on varustatud sellise tehnoloogiaga, mis vastab heakskiitmise otsuse spetsifikatsioonidele.

▼B

3. Kui sõiduki puhul on rakendatud rohkem kui üht ökoinnovatsiooni, näidatakse CO2-heite vähenemine iga ökoinnovatsiooni kohta eraldi vastavalt artikli 8 lõikes 1 sätestatud menetlusele. Iga ökoinnovatsiooni kohta vastavalt artikli 8 lõikele 2 kindlaks määratud vähenemise summa moodustab CO2-heite vähenemise kogusumma selle sõiduki sertifitseerimiseks.

4. Kui ühe sõiduki puhul rakendatud mitme ökoinnovatsiooni koostoimet ei saa nende ilmse erinevuse tõttu välistada, osutab tootja sellele heakskiitu andvale asutusele esitatud taotluses ning esitab sõltumatu ja sertifitseeritud asutuse aruande sõiduki ökoinnovatsioonide abil saavutatud CO2-heite vähenemise koostoime mõju kohta, nagu on osutatud artikli 7 lõikes 3.

Kui selle koostoime tõttu on CO2-heite vähenemine väiksem kui ►M1 0,5 g CO2/km ◄ korda ökoinnovatsioonide arv, võetakse kogu vähenemise arvutamisel vastavalt käesoleva artikli lõikele 3 arvesse üksnes need ökoinnovatsioonid, mis vastavad artikli 9 lõikes 1 sätestatud nõuetele.

Artikkel 12

Sertifikaatide läbivaatamine

1. Komisjon tagab, et sertifikaate ja üksikutele sõidukitele omistatud CO2-heite vähenemist kontrollitakse vastavalt vajadusele.

Avastades erinevuse sertifitseeritud CO2-heite vähenemise ja sellise vähenemise vahel, mida ta on vastavat katsemeetodit või meetodeid kasutades kontrollinud, teatab komisjon oma leiust tootjale.

▼M1

Kui komisjon avastab katsemetoodikas või uuenduslikus tehnoloogias kõrvalekaldeid või lahknevusi (või antakse talle neist teada), mis erinevad teabest, mida ta oli saanud uuendusliku tehnoloogia ökoinnovatsioonina heakskiitmise taotluse osana, võib ta sellest tootjat teavitada.

▼B

Tootja võib 60 päeva jooksul pärast teate kättesaamist esitada komisjonile sertifitseeritud CO2-heite vähenemise õigsust näitavad tõendid. Komisjoni nõudel tuleb esitada aruanne artikli 7 lõikes 3 osutatud erinevate ökoinnovatsioonide koostoime kohta.

2. Kui lõikes 1 osutatud tõendeid ettenähtud aja jooksul ei esitata või kui komisjon leiab, et esitatud tõendid ei ole rahuldavad, võib ta otsustada, et ei arvesta kõnealuse tootja järgmise kalendriaasta eriheite keskmise taseme arvutamisel sertifitseeritud CO2-heite vähenemist.

▼M1

3. Tootja, kelle CO2-heite sertifitseeritud vähenemist enam ei arvestata, võib asjaomastele sõidukitele taotleda uut sertifitseerimist vastavalt artiklis 11 sätestatud menetlusele või nõuda artikli 12a kohaselt heakskiitva otsuse muutmist, esitades vajalikud tõendavad dokumendid, mis kinnitavad katsemetoodika asjakohasust ja uuendusliku tehnoloogia abil saavutatud CO2-heite vähenemise määra.

▼M1

Artikkel 12a

Uuendusliku tehnoloogia ökoinnovatsioonina heakskiitmise otsuse muutmine

1. Tootja või tarnija, kaasa arvatud esialgne taotleja, võib esitada komisjonile nõude muuta kehtivat heakskiitmise otsust. Nõue ja kõik tõendavad dokumendid tuleb esitada ka elektronpostiga või elektroonilisel andmekandjal või laadida üles komisjoni hallatavasse serverisse. Kirjalikus nõudes tuleb esitada tõendavate dokumentide loetelu.

2. Muudatusnõudega koos esitatakse järgmine teave ja tõendid:

a) nõude esitaja kontaktandmed;

b) viide muudetavale heakskiitmisotsusele;

c) kavandatavate muudatuste kirjeldus koos kõnealuse kirjelduse kokkuvõttega;

d) tõendid muudatuste vajalikkuse ja asjakohasuse kohta;

e) tõendid selle kohta, et uuendusliku tehnoloogia abil saavutatud heite vähenemine, mis on kindlaks tehtud muudetud katsemetoodikaga või, kui see on asjakohane, uue muudetud lihtsustatud katsemetoodikaga või eelnevalt kindlaks määratud CO2-heite vähenemisega, vastab artikli 9 lõikes 1 määratletud asjakohasele miinimummäärale, võttes arvesse tehnoloogia vananemist aja jooksul;

f) sõltumatu ja sertifitseeritud asutuse koostatud spetsiaalne valideerimisaruanne, milles tõendatakse järgmist:

— muudetud katsemetoodika vastab artikli 6 lõike 1 nõuetele ja, kui see on kohaldatav, artikli 4 lõike 2 punkti f alapunktis iv sätestatud nõuetele;

— uuendusliku tehnoloogia abil saavutatud heite vähenemine, mis on kindlaks tehtud muudetud katsemetoodikaga või, kui see on asjakohane, uue muudetud lihtsustatud katsemetoodikaga või eelnevalt kindlaks määratud CO2-heite vähenemisega, vastab artikli 9 lõikes 1 määratletud asjakohasele miinimummäärale, võttes arvesse tehnoloogia vananemist aja jooksul.

3. Muudatusnõude saades avaldab komisjon kavandatavate muudatuste kirjelduse kokkuvõtte, millele on osutatud lõike 2 punktis c.

4. Komisjon hindab muudatusnõuet ja muudab üheksa kuu jooksul pärast täieliku nõude saamist heakskiitmisotsust, kui esitatud muudatusettepanekute asjakohasuse kohta ei esitata vastuväiteid.

Muudetud heakskiitmisotsuses määratletakse vajaduse korral selle kohaldamine ja käesoleva määruse artikli 11 kohaseks CO2-heite vähenemise sertifitseerimiseks vajalik teave, võttes arvesse dokumentidele juurdepääsu erandeid, mis on sätestatud määruses (EÜ) nr 1049/2001.

5. Komisjon võib nõuda kavandatavate muudatuste kohandamist. Sellisel juhul konsulteerib komisjon kavandatavate muudatuste küsimuses nõude esitajaga ja teiste asjakohaste huvirühmadega, kaasa arvatud esialgse taotlejaga, kes esitas taotluse uuendusliku tehnoloogia heakskiitmiseks ökoinnovatsioonina, ning võtab arvesse saadud märkusi.

6. Hindamisperioodi võib pikendada viie kuu võrra, kui komisjon leiab, et uuendusliku tehnoloogia ja selle juurde kuuluva muudetud katsemetoodika keerukuse või muudatusnõude ulatuse ja sisu tõttu ei ole nõuet võimalik üheksakuulise hindamisperioodi jooksul nõuetekohaselt hinnata.

Kui hindamisperioodi tuleb pikendada, teavitab komisjon nõude esitajat sellest 40 päeva jooksul pärast nõude kättesaamist.

7. Komisjon võib igal ajal omal algatusel muuta heakskiitmisotsust, eelkõige tehnika arengu arvesse võtmiseks. Komisjon konsulteerib oma kavandatavate muudatuste küsimuses esialgse taotlejaga, kes esitas taotluse uuendusliku tehnoloogia heakskiitmiseks ökoinnovatsioonina, ja teiste asjakohaste huvirühmadega, ning võtab vajaduse korral arvesse saadud märkusi.

▼B

Artikkel 13

Teabe avaldamine

Taotleja, kes soovib, et käesoleva määruse alusel esitatud teavet käsitletaks konfidentsiaalsena, peab põhjendama, miks tuleb kohaldada mõnda määruse (EÜ) nr 1049/2001 artiklis 4 sätestatud erandit.

Artikkel 14

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.